b'\n_START_ARTICLE_\nFanera\n_START_PARAGRAPH_\nFanera\xc2\xa0\xe2\x80\x93 lak\xc5\xa1tin\xc4\x97 klijuotos medienos med\xc5\xbeiaga (medienos luk\xc5\xa1to sluoksniuotis), kurios visi ar beveik visi sluoksniai yra lygiagret\xc5\xabs medienos luk\xc5\xa1to sluoksniai._NEWLINE_Fanera gaminama suklijuojant luk\xc5\xa1to sluoksnius taip, kad gretim\xc5\xb3 sluoksni\xc5\xb3 pluo\xc5\xa1tas b\xc5\xabt\xc5\xb3 statmenas (taip fanera b\xc5\xabna tvirtesn\xc4\x97). Faner\xc4\x85 paprastai sudaro nelyginis sluoksni\xc5\xb3 skai\xc4\x8dius, kadangi taip jos sandara b\xc5\xabna simetri\xc5\xa1kai ir ji dr\xc4\x97kdama kur kas ma\xc5\xbeiau persimeta, o abiej\xc5\xb3 pavir\xc5\xa1ini\xc5\xb3 sluoksni\xc5\xb3 mediena turi t\xc4\x85 pa\xc4\x8di\xc4\x85 plau\xc5\xa1\xc5\xb3 krypt\xc4\xaf._NEWLINE_Sluoksniai suklijuojami stipriais klijais (da\xc5\xbenai formaldehidin\xc4\x97mis dervomis), smarkiai susl\xc4\x97gus ir auk\xc5\xa1toje temperat\xc5\xabroje._NEWLINE_Faner\xc4\x85 vietoj paprastos medienos naudoja tod\xc4\x97l, kad ji atsparesn\xc4\x97 skilimui, deformacijoms ir tiesiog tvirtesn\xc4\x97. Tad ji naudojama daug kur, kur gal\xc4\x97t\xc5\xb3 b\xc5\xabti naudojama paprasta mediena. Pvz., d\xc4\x97l didesnio tvirtumo TSRS Antrojo pasaulinio karo metais kur\xc4\xaf laik\xc4\x85 naikintuv\xc5\xb3 LaGG-3 gamybai naudojo vadinam\xc4\x85j\xc4\x85 delta medien\xc4\x85\xc2\xa0\xe2\x80\x93 speciali\xc4\x85 aviacin\xc4\x99 faner\xc4\x85.\n_START_SECTION_\nLietuvoje\n_START_PARAGRAPH_\n2011 m. Lietuvoje pagaminta 25 t\xc5\xabkst. m\xc2\xb3 faneros.'